Predkladacia správa

Návrh koncepcie bezpečnosti a ochrany zdravia pri práci v Slovenskej republike na roky 2008 až 2012 (ďalej „koncepcia BOZP“) je pripravený na základe bodu B.1 uznesenia vlády SR č. 660 z 8. augusta 2007, ktorým bolo ministerke práce, sociálnych vecí a rodiny Slovenskej republiky uložené predložiť na rokovanie vlády SR návrh Koncepcie bezpečnosti a ochrany zdravia pri práci v Slovenskej republike na roky 2007 až 2012.
Vzhľadom na schvaľovanie návrhu koncepcie BOZP na konci roka 2007 a na začiatku roka 2008 bolo modifikované časové vymedzenie začiatku referenčného obdobia, keď bol rok 2007 nahradený rokom 2008. 
Prijatím koncepcie BOZP Slovenská republika implementuje stratégiu Európskej komisie „Zlepšenie kvality a produktivity práce: stratégia Spoločenstva v oblasti zdravia a bezpečnosti pri práci na obdobie rokov 2007 - 2012“. Jej cieľom je vo vymedzenom období rokov 2007 až 2012 znížiť v členských štátoch Spoločenstva mieru počtu pracovných úrazov pripadajúcich na 100 000 zamestnancov o 25%. 
Cieľom koncepcie BOZP je v období rokov 2008 až 2012 realizovať tento zámer Spoločenstva v Slovenskej republike, a to postupným znížením počtu pracovných úrazov pripadajúcich na 100 zamestnancov o 25% oproti ich stavu v roku 2006. 
Koncepcia BOZP uvádza základné charakteristiky BOZP a vybrané súvislosti. Stručne hodnotí dosiahnutý stav v oblasti BOZP, za ktorý sú zodpovední zamestnávatelia. Pre jednotlivé významné segmenty oblasti BOZP, ktoré podmieňujú alebo vplývajú na BOZP, návrh koncepcie BOZP formuluje opatrenia a úlohy, ktorými sa podporí ďalší rozvoj starostlivosti zamestnávateľov o oblasť bezpečnosti a ochrany zdravia pri práci na pracoviskách. Navrhované opatrenia boli diskutované v Koordinačnom výbore pre bezpečnosť a ochranu zdravia pri práci za účasti expertov sociálnych partnerov, štátnych orgánov a vzdelávacích a výskumných inštitúcií. 
Realizáciou jednotlivých úloh a opatrení sa vytvoria predpoklady na účinnejšie znižovanie počtu poškodení zdravia z práce u zamestnancov a fyzických osôb, ktoré sú podnikateľmi a nie sú zamestnávateľmi.
Materiál, ako koncepčný zámer, nemá finančný, ekonomický, environmentálny vplyv ani vplyv na zamestnanosť, preto sa doložka nevyhotovuje.
Koncepcia bola predmetom medzirezortného pripomienkového konania. Bola zaslaná povinne pripomienkujúcim subjektom a ostatným subjektom, ktorých sa jej problematika týka, spolu 37 pripomienkujúcim subjektom. 
K návrhu zákona sa do určeného termínu vyjadrilo 26 pripomienkujúcich subjektov s celkovým počtom 56 pripomienok. Pripomienky nezaslalo päť pripomienkujúcich subjektov a 13 pripomienkujúcich subjektov nemalo pripomienky. Výsledky pripomienkového konania sú uvedené vo vyhodnotení pripomienkového konania.
Koncepcia bola dňa 28. januára 2008 prerokovaná v Hospodárskej a sociálnej rade Slovenskej republiky, ktorej pripomienky boli do koncepcie zapracované.